Frissítés: A kormány délután reagált a Magyar Időkben megjelent hírre a vasárnapi boltzárral kapcsolatban. A Kormányzati Tájékoztatási Központ az MTI kérdésére válaszul azt közölte hétfőn, hogy a

kormány a vasárnapi boltzár ügyében nem tervez jogszabály-módosítást, nem tartja aktuálisnak a kérdést.

A kormánypárti Magyar Idők hétfői számában azt írta: a Kereskedelmi Dolgozók Független Szakszervezete (KDFSZ) azt kérte Orbán Viktortól, hogy vegye fontolóra ismét a vasárnapi boltzár elrendelését, akár részlegesen is. „A boltzár a javaslattevők szerint enyhítené a béremelések ellenére fennálló munkaerőhiányt, könnyítené a cégek működését, és azt üzenné Európának: hazánk a családok értékeit a haszon elé helyezi.

A lapnak nyilatkozott az KDFSZ elnöke, aki kritikus munkaerőhiányról beszélt a fizikai munkakörökben.

Legalább tízezer ember kellene még a nagy látogatottságú áruházakba ahhoz, hogy a fogyasztás mértékével és a piac növekedésével arányos, az élelmiszer-biztonsági, munka- és fogyasztóvédelmi előírásoknak megfelelő kiszolgálásban részesüljön a lakosság

– mondta Bubenkó Csaba.

Elmondása szerint hiába nőtt az elmúlt két évben bruttó 50-60 ezer forinttal a kiskereskedelemben dolgozók bére, nem lett népszerűbb az ágazat. A 350 ezer fős munkavállalói réteg háromnegyede nő, jellemzően családanya, „a fizetések emelése már nem kompenzálja a hét végén vagy túlórában, a kasszában, a pult mögött, a raktárban végzett munka szociális és egészségügyi hátrányait" – mondta a szakszervezet vezetője, aki friss, saját felmérésekre is hivatkozik az interjúban.

A helyzetet rontja, hogy a munkaerőhiány miatt bekövetkező fluktuáció miatt a dolgozóknak több ember feladatait kell ellátniuk, időbeosztásuk pedig kiszámíthatatlanná vált. A munkaerőhiány miatt ráadásul más ágazatok is elcsábították a dolgozókat: sokan mentek át a turizmusba, vendéglátásba, de „több autógyári beruházás is fennakadást okozott a helyi munkaerőpiacon Hatvanban, Gyöngyösön, Tatabányán és környékén" – mondta Bubenkó a lapnak.

A szakszervezeti vezető szerint nyáron bebizonyosodott, hogy hosszú távon nem jelentenek megoldást a diákmunkások, a tanév kezdetével ráadásul újra napirendre kerül a munkaerőhiány kérdése. Hozzátette: egyes üzletláncoknál már a fogyasztók jelzik, hogy nem megfelelő a kiszolgálás minősége.

Így üzennének Európának

„Most sem kötelező kinyitni vasárnaponként, vagyis alkalmazhatnák az önkéntes boltzárat, de a magyar piac nem képes az önszabályozásra, ahhoz jogszabályi keretek kellenek" – jelentette ki Bubenkó, aki a lengyel példát hozta fel, ahol márciustól havi két vasárnap vannak nyitva a boltok, 2019-tól csak minden hónap utolsó vasárnapján, majd 2020-tól már minden vasárnap zárva fognak tartani.

Bubenkó arról is beszélt, hogy „a családok, a keresztény nemzeti kultúra évezredes hagyományainak tiszteletét képviselné a vasárnapi boltzár visszavezetéséről szóló döntés". Majd megjegyezte:

A családok évében ez különösen példamutató és értékteremtő lépés lenne több százezer magyar munkavállalónak, és egész Európa értene az üzenetből.

Bubenkó idén tavasszal – az áprilisi választások előtt pár nappal – egyébként arról beszélt a kormánylapban, hogy a magyarokra nézve tragikus következményekkel járna, ha a napjainkban is jelen lévő és kedvezőbb bérezésük révén már most feszültséget okozó külföldi (ukrán, román, cseh) vendégmunkások mellett a migránsok is megjelennének a munkaerőpiacon. Kijelentette, hogy a magyar munkavállalók kárára alakulna át a munkaerőpiac, ha „a jövőbeni kormány a bevándorlás támogatásával migránsokkal árasztaná el az országot".

Minden remekül rímelt a Fidesz – egyébként nem túl sok alappal bíró – állítására, amely szerint ha nem ők nyernek, az ellenzék bevándorlókkal árasztja el az országot.

Vasárnapi boltzár < betelepítési kvóta

2016 áprilisban Rogán Antal jelentette be, hogy a kormány azt javasolja a parlamentnek, vonják vissza a vasárnapi boltzárat. A miniszter azzal indokolta a döntést, hogy a téma megosztó lett, nem sikerült meggyőzni az embereket, és főleg a nők maradtak kritikusak az intézkedéssel szemben.

Rogán akkor arról is beszélt, hogy van fontosabb kérdés is a vasárnapi boltzárnál: például a kötelező betelepítési kvóta!

Rogán közlése előtt egy héttel egyébként az MSZP adott be sikeres népszavazási kezdeményezést a vasárnapi boltzár eltörléséről; ha nem lép a kormány, aláírásgyűjtésbe kezdhettek volna, amely kommunikációs szempontból kedvezőtlen lett volna a Fidesz számára. A boltzár megszüntetéséről szóló bejelentést a népszavazási kérdést benyújtó Nyakó István úgy kommentálta: „Na ugye.”

(Borítókép: Czeglédi Zsolt / MTI)